שלוש תערוכות חדשות במבט להודו נפתחו במוזיאון וילפריד ישראל בעמק יזרעאל (אוצרת: שיר מלר־ימגוצ׳י). בתערוכה ״מיניאטרות הודיות – מבט עכשווי״ מוצגות בפעם הראשונה מיניאטורות הודיות מאוסף המוזיאון ולצידן עבודותיהם של חמשה אמנים עכשויים – שי אזולאי, אילת כרמי, אבשלום סולימן, צ׳נצ׳ל בנגה ולילך ששון. מאיה סמירה, אמנית רב תחומית, מציגה עבודות וידאו וצילום, המייצרות יחד חוויה של צבע, מוסיקה, מחול, ותנועה מהמסורת ההודית העתיקה. מידד אליהו מתמודד עם אירועי העבר בהיסטוריה המשפחתית שלו והשתיקה סביב עלייתם לארץ של הוריו ובני קהילת קוצ׳ין שבדרום הודו, במיצב ״סף״ שנוצר במיוחד לתערוכה.
בתערוכה Tempus Fugit שתיפתח מחר בגלריה B.Y5 (אוצרת: טליה טוקטלי), רות שרייבר מציגה גוף עבודות שהן בבחינת סימני דרך ממשיים שנותרו מבעד לזמן שחלף ונעלם. העבודות בתערוכה עשויות חומרים קרמיים, זכוכית, ברזל, חפצים מן המוכן וצילומים בשחור לבן. לכל אחת מהעבודות יש שם, הקשר בין היצירה בחומר ובין שמה עשוי לשמש כמוליך מקרב ומפענח שכן יש כאן יותר מהנראה לעין. כל מוצג נושא מטען חומרי, נוכחותם המשותפת בחלל יוצרת מיקרו־קוסמוס אקלימי.
שכונת הדר בחיפה תהפוך הערב החל מהשעה 17:00 למוזיאון אמנות חיה ובועטת – מרחוב סירקין 5 – במסגרת פרויקט יחודי של הסטודנטים לצילום מוויצו חיפה. הסטודנטים מהמחלקה לאומנויות הצילום והמסך בקורס ״העיר כמרחב פעולה פוליטית״, בהנחיית אסף אורן וליבי קסל, עסקו ביצירת עבודות שעוסקות בדרכים שבהן הצילום והיצירה האמנותית מאפשרים דיון וייצוג של נושאים פוליטיים וחברתיים. זאת, תוך התמקדות במרחב העירוני על שלל המורכבויות הפוליטיות שמתקיימות בתוכו, במהלך הסגר שנכפה עליהם בשל מגפת הקורונה.
התערוכה Apple Pie בגלריה זוּזוּ להנעה תרבותית בעמק חפר (אוצרת: רותם ריטוב), היא תערוכה על ילדים שההורים שלהם אמנים; על אמנים שהם הורים; ובמיוחד על הורים־אמנים שיוצרים בשיתוף עם ילדיהם. כשמקום העבודה הוא הסטודיו, האמנות הופכת להיות חלק מהחיים המשפחתיים. העבודות המוצגות בתערוכה נוצרו והתהוו לכדי עשיה משותפת בין ההורים והילדים במהלך של שנים, כאלו שנוכחות הילדים בהן היא מהותית להיווצרות היצירה, הן בתהליך גיבוש הרעיונות והן במימושם המעשי. משתתפים: זאב ורותם אנגלמאיר; זואי גרינדאה; יאן וון הולביין; אורנית בן אברהם לוקץ׳; שרון פידל ולילוּ פידל סורקיס; דני, אורי ותומר קרמן; יוני וליאור שור; אמיר שפט.
במוצ״ש תיפתחנה שלוש תערוכות יחיד בגלריה N.D ברמת גן. בתערוכה מים עמוקים (אוצרת: איריס מנדל) יציג אייל כץ שלושה פסלים, דמויות פיגורטיביות מועלות בחומר במשיכות אקספרסיביות בגודל אדם, ייצוגים של הוריו וחמותו שנפטרו ונפגשים יחדיו בחלל המבקש לדמות מרחב של בריכה ציבורית. התערוכה קורת גג (אוצרת: נדיה עדינה רוז) של דוד בובטס תעסוק במושג טבע דומם בהקשר ל״בית״, ויוצגו בה מקבץ עבודות ציור בטכניקה מעורבת על בד.
בתערוכה קינג ג׳ורג׳ פינת עוזיאל (אוצר: אריה ברקוביץ׳) תציג רונית רוט חדד שתי סדרות של עבודות: ציורי שמן על בד וציורים על קופסאות טלפון נייד, שעוסקים בחיבורים אישיים של בעלת הגלריה בין הבית של סבתה נעמי דביניק, שעל שמה קרויה הגלריה, לבין ההווה והנעשה בגלריה מאז שנפתחה.